2018. gada 21. augustā Noteikumi Nr. 538

Rīgā (prot. Nr. 39 16. §)

**Nodrošinājuma piemērošanas kārtība lauksaimniecības produktiem un   
to pārstrādes produktiem**

Izdoti saskaņā ar

Lauksaimniecības un lauku attīstības

likuma 8.1panta otro daļu

1. Noteikumi nosaka nodrošinājuma piemērošanas kārtību lauksaimniecības produktiem un to pārstrādes produktiem.

2. Nodrošinājumu piemēro saskaņā ar Komisijas 2014. gada 11. marta Deleģētās regulas (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un *euro* izmantošanu (turpmāk – regula Nr. 907/2014), 15. pantā noteiktajām prasībām, īstenojot lauksaimniecības tirgus kopīgo organizāciju un tirgus veicināšanas pasākumus.

3. Nodrošinājumu iesniedz Komisijas 2014. gada 6. augusta Īstenošanas regulas (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (turpmāk – regula Nr. 908/2014), 51. panta 1. punktā noteiktajos veidos.

4. Nodrošinājumu neiesniedz:

4.1. regulas Nr. 907/2014 18. panta 1. punktā minētās personas;

4.2. ja nodrošināmā summa atbilstoši regulas Nr. 907/2014 18. panta 2. punktam ir mazāka par 500 *euro* un normatīvajos aktos par tirgus intervences pasākumu administrēšanu augkopības un lopkopības produktu tirgū, lauksaimniecības un pārstrādāto produktu Eiropas Savienības licencēšanas un tarifu kvotu sistēmu administrēšanu un lauksaimniecības un pārstrādāto lauksaimniecības produktu eksporta kompensāciju sistēmas administrēšanu nav noteikta cita minimālā summa.

5. Lauku atbalsta dienests saskaņā ar Komisijas 2016. gada 18. maija Deleģētās regulas (ES) [2016/1237](http://eur-lex.europa.eu/eli/reg/2008/376/oj/?locale=LV), ar ko Eiropas Parlamenta un Padomes Regulu (ES) Nr. 1308/2013 papildina attiecībā uz noteikumiem importa un eksporta licenču sistēmas piemērošanai un Eiropas Parlamenta un Padomes Regulu (ES) Nr. 1306/2013 papildina attiecībā uz noteikumiem šādu licenču saņemšanai iemaksātā nodrošinājuma atbrīvošanai un atsavināšanai un ar ko groza Komisijas Regulas (EK) Nr. 2535/2001, (EK) Nr. 1342/2003, (EK) Nr. 2336/2003, (EK) Nr. 951/2006, (EK) Nr. 341/2007 un (EK) Nr. 382/2008 un atceļ Komisijas Regulas (EK) Nr. 2390/98, (EK) Nr. 1345/2005, (EK) Nr. 376/2008 un (EK) Nr. 507/2008, 7. pantu vai Komisijas 2010. gada 29. jūnija Regulas (ES) Nr. [578/2010](http://eur-lex.europa.eu/eli/reg/2010/578/oj/?locale=LV), ar ko īsteno Padomes Regulu (EK) Nr. [1216/2009](http://eur-lex.europa.eu/eli/reg/2009/1216/oj/?locale=LV) attiecībā uz eksporta kompensāciju piešķiršanu un kritērijiem šādu kompensāciju apjoma noteikšanai dažiem lauksaimniecības produktiem, kurus eksportē tādu preču veidā, kas nav ietvertas Līguma I pielikumā, 40. panta 3. un 4. punktu, pamatojoties uz licences vai eksporta kompensāciju sertifikāta īpašnieka iesniegumu, atbrīvo nodrošinājumu vai tā daļu.

6. Lauku atbalsta dienests saskaņā ar regulas Nr. [907/2014](http://eur-lex.europa.eu/eli/reg_impl/2012/282/oj/?locale=LV)  24. panta 2. punktu un regulas Nr. 908/2014  54. pantu, pamatojoties uz personas iesniegumu, atbrīvo nodrošinājumu vai tā daļu, ja ir iesniegts pierādījums par noteiktas saistību daļas izpildi, atbrīvojamā nodrošinājuma vai tā daļas summa nav mazāka par 100 *euro* un normatīvajos aktos par tirgus intervences pasākumu administrēšanu augkopības un lopkopības produktu tirgū, lauksaimniecības un pārstrādāto produktu Eiropas Savienības licencēšanas un tarifu kvotu sistēmu administrēšanu un lauksaimniecības un pārstrādāto lauksaimniecības produktu eksporta kompensāciju sistēmas administrēšanu nav noteikta cita minimālā summa.

7. Ja nodrošinājums ir ieturams saskaņā ar regulas Nr. [907/2014](http://eur-lex.europa.eu/eli/reg_impl/2012/282/oj/?locale=LV)  23. panta 2., 3. vai 4. punktu, Lauku atbalsta dienests to ietur bez iepriekšēja brīdinājuma.

8. Nodrošinājumu neietur, ja ieturamā summa atbilstoši regulas Nr. 907/2014  25. panta 2. punktam nepārsniedz 100 *euro*.

9. Lai galvinieks, kas atbilstoši [Kredītiestāžu likumam](https://likumi.lv/ta/id/37426-kreditiestazu-likums) ir reģistrēts kā kredītiestāde vai atbilstoši [Krājaizdevu sabiedrību likumam](https://likumi.lv/ta/id/7115-krajaizdevu-sabiedribu-likums) ir reģistrēts kā krājaizdevu sabiedrība, vai atbilstoši Apdrošināšanas un pārapdrošināšanas likumam ir reģistrēts kā apdrošināšanas sabiedrība, iegūtu apstiprinājumu saskaņā ar regulas Nr. [907/2014](http://eur-lex.europa.eu/eli/reg_impl/2012/282/oj/?locale=LV)  21. panta 1. punktu, tas pirms pirmā nodrošinājuma sniegšanas iesniedz Lauku atbalsta dienestā to personu sarakstu, kuras ir tiesīgas parakstīt galvojumus, un šo personu parakstu paraugus, ja galvojums tiek iesniegts papīra formā.

10. Lauku atbalsta dienests atbilstoši normatīvajiem aktiem par kārtību, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu, pārliecinās, vai galviniekam ir speciālā atļauja (licence) darbībai finanšu un kapitāla tirgū.

11. Lai galvinieks, kas reģistrēts kādā no Eiropas Savienības dalībvalstīm kā kredītiestāde, krājaizdevu sabiedrība vai apdrošināšanas sabiedrība, iegūtu apstiprinājumu saskaņā ar regulas Nr. 907/2014  21. panta 1. punktu, tas pirms pirmā nodrošinājuma sniegšanas iesniedz Lauku atbalsta dienestā:

11.1. kredītiestādes, krājaizdevu sabiedrības vai apdrošināšanas sabiedrības uzraudzības institūcijas izsniegtu darbības atļauju (licenci);

11.2. to personu sarakstu, kuras ir tiesīgas parakstīt galvojumus, un šo personu parakstu paraugus, ja galvojums tiek iesniegts papīra formā.

12. Galvinieks pirms kārtējā nodrošinājuma sniegšanas pārliecinās par šo noteikumu 9. punktā un 11.2. apakšpunktā minētās informācijas aktualitāti un, ja nepieciešams, iesniedz Lauku atbalsta dienestā precizētu to personu sarakstu, kuras ir tiesīgas parakstīt galvojumus, un šo personu parakstu paraugus, ja galvojums tiek iesniegts papīra formā.

13. Paziņojumus, dokumentus un nodrošinājumu saskaņā ar regulas Nr. 908/2014  49. pantu var noformēt elektroniski, ja dokumenti ir sagatavoti atbilstoši normatīvajiem aktiem par elektronisko dokumentu noformēšanu.

14. Lauku atbalsta dienests:

14.1. uzglabā regulas Nr. 908/2014  56. panta 1. punktā minēto informāciju;

14.2. informē Eiropas Komisiju atbilstoši regulas Nr. 908/2014  56. panta 2. punktam.

15. Atzīt par spēku zaudējušiem Ministru kabineta 2013. gada 29. oktobra noteikumus Nr. 1196 "Nodrošinājuma piemērošanas kārtība lauksaimniecības un tās pārstrādes produktiem" (Latvijas Vēstnesis, 2013, 215. nr.).

Ministru prezidents Māris Kučinskis

Zemkopības ministra vietā –

aizsardzības ministrs Raimonds Bergmanis